《赠水部张诚之采木南楚有功擢山东宪副》
明代·顾璘

圣王御六合，孝敬百礼崇。祠坛及寝殿，如天开法宫。

大木出南楚，肃诏腾雷风。层厓伐梓楠，斧声震高穹。

万牛痏肩领，巨筏亘长虹。山灵献材异，波侯开道通。

贤哉张使君，来秉玉节雄。岂不念王事，而哀切民穷。

献谋广财用，厚直来商工。优优播慈令，蹇蹇竭匪躬。

譬如求才俊，杰者必登庸。梁栋入内苑，巀嶪起天中。

巍然睹巨丽，伟绩归司空。落成大庆赉，锡命先有功。

曰君冰玉操，风纪责所隆。煌煌獬豸衣，执宪山之东。

授官副雅望，万口称嘉同。青云快翔翥，展翼随鹓鸿。

台斗岂足践，令誉歌永终。

作者简介：顾璘（1476～1545）明代官员、文学家。字华玉，号东桥居士，长洲（今江苏省吴县）人，寓居上元（今江苏省南京市），有知人鉴。弘治间进士，授广平知县，累官至南京刑部尚书。少有才名，以诗著称于时，与其同里陈沂、王韦号称“金陵三俊”，后宝应朱应登起，时称“四大家”。著有《浮湘集》、《山中集》、《息园诗文稿》等。其曾评注杨士弘《唐音》。